Οδηγία 2003/101/ΕΚ της Επιτροπής
της 3ης Νοεμβρίου 2003
για την τροποποίηση της οδηγίας 92/109/ΕΟΚ του Συμβουλίου σχετικά με την παρασκευή και την εμπορία ορισμένων ουσιών που χρησιμοποιούνται για την παράνομη παρασκευή ναρκωτικών και ψυχοτρόπων ουσιών
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 92/109/ΕΟΚ του Συμβουλίου, της 14ης Δεκεμβρίου 1992, σχετικά με την παρασκευή και την εμπορία ορισμένων ουσιών που χρησιμοποιούνται για την παράνομη παρασκευή ναρκωτικών και ψυχοτρόπων ουσιών(1), όπως τροποποιήθηκε τελευταία από την οδηγία 2001/8/ΕΚ της Επιτροπής(2), και ιδίως το άρθρο 10 παράγραφος 3,
Εκτιμώντας τα ακόλουθα:
(1) Όσον αφορά τις υποχρεώσεις που υπέχει η Κοινότητα δυνάμει της απόφασης 90/611/ΕΟΚ του Συμβουλίου, της 22ας Οκτωβρίου 1980, σχετικά με τη σύναψη, εξ ονόματος της Ευρωπαϊκής Οικονομικής Κοινότητας, της σύμβασης των Ηνωμένων Εθνών κατά της παράνομης διακίνησης ναρκωτικών και ψυχοτρόπων ουσιών(3), κρίνεται απαραίτητο να εφαρμοστεί η απόφαση που ελήφθη από την επιτροπή ναρκωτικών των Ηνωμένων Εθνών τον Μάρτιο του 2001 και η οποία αφορά την προσθήκη του οξικού ανυδρίτη και του υπερμαγγανικού καλίου στον πίνακα 1 του παραρτήματος της σύμβασης των Ηνωμένων Εθνών του 1988.
(2) Κρίνεται επίσης σκόπιμο να ευθυγραμμιστεί η οδηγία 92/109/ΕΟΚ με τον κανονισμό (ΕΟΚ) αριθ. 3677/90 του Συμβουλίου, της 13ης Δεκεμβρίου 1990, για τη θέσπιση μέτρων για την πρόληψη της διοχέτευσης ορισμένων ουσιών στην παράνομη παρασκευή ναρκωτικών και ψυχοτρόπων ουσιών(4), όπως τροποποιήθηκε τελευταία από τον κανονισμό (ΕΚ) αριθ. 1232/2002 της Επιτροπής(5).
(3) Το υπερμαγγανικό κάλιο συμπεριλαμβάνεται στις ουσίες που εντάσσονται στην κατηγορία 2 του παραρτήματος I της οδηγίας 92/109/ΕΟΚ και διαγράφεται από την κατηγορία 3 του εν λόγω παραρτήματος.
(4) Για να διασφαλιστεί ότι το κοινοτικό εμπόριο δεν θα επηρεαστεί αρνητικά, καθορίζονται κατώτατα όρια τόσο για το υπερμαγγανικό κάλιο όσο και για τον οξικό ανυδρίτη.
(5) Η οδηγία 92/109/ΕΟΚ τροποποιείται ανάλογα.
(6) Τα μέτρα που προβλέπονται στην παρούσα οδηγία είναι σύμφωνα με τη γνωμοδότηση της επιτροπής που συστάθηκε δυνάμει του άρθρου 10 του κανονισμού (ΕΟΚ) αριθ. 3677/90,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Τα παραρτήματα I και II της οδηγίας 92/109/ΕΟΚ από το παράρτημα της παρούσας οδηγίας.
Άρθρο 2
Τα κράτη μέλη θέτουν σε ισχύ τους νόμους, τους κανονισμούς και τις διοικητικές διατάξεις που απαιτούνται για τη συμμόρφωση προς την οδηγία το αργότερο έως την 1η Ιανουαρίου 2004. Ενημερώνουν σχετικά την Επιτροπή πάραυτα.
Όταν τα κράτη μέλη θεσπίζουν τις εν λόγω διατάξεις, αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.
Άρθρο 3
Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Άρθρο 4
Η παρούσα οδηγία απευθύνεται στα κράτη μέλη.
Βρυξέλλες, 3 Νοεμβρίου 2003.